google/wiki40b huggingface dataset:
कि‍रि‍टकुमार मनसुखलाल आचार्य

कि‍रि‍टकुमार मनसुखलाल आचार्य को चि‍कि‍त्‍सा के क्षेत्र में उत्कृष्ट योगदान के लिए 2014 में भारत सरकार ने पद्मश्री से सम्मानित किया। वे गुजरात राज्य से हैं।
महाराजा रायसिंह

महाराजा रायसिंह जिन्होंने (१५७४ से १६१२) तक शासन किया था। राव कल्याणमल की मृत्यु के बाद राव रायसिंह को बीकानेर का शासक बनाया गया। 
इन्होंने १५९४ में बीकानेर के सुदृढ़ जूनागढ़ दुर्ग का निर्माण करवाया था 
। इन्होंने किले के भीतर एक प्रशस्ति लिखवाई जिसे अब रायसिंह प्रशस्ति कहते हैं। सन् १६१२ में "दक्षिण भारत (बुरहानपुर) में इनका निधन हुआ था।
कृपाचार्य

कृपाचार्य कौरवों और पांडवों के गुरू थे। सात चिरंजीवियों में वे भी एक हैं।
कृपाचार्य महर्षि गौतम शरद्वान्‌ के पुत्र। शरद्वान की तपस्या भंग करने के लिए इंद्र ने जानपदी नामक एक देवकन्या भेजी थी, जिसके गर्भ से दो यमज भाई-बहन हुए। पिता-माता दोनों ने इन्हें जंगल में छोड़ दिया जहाँ महाराज शांतनु ने इनको देखा। इनपर कृपा करके दोनों को पाला पोसा जिससे इनके नाम कृप तथा कृपी पड़ गए। इनकी बहन कृपी का विवाह द्रोणाचार्य से हुआ और उनके पुत्र अश्वत्थामा हुए। अपने पिता के ही सदृश कृपाचार्य भी परम धनुर्धर हुए। कुरुक्षेत्र के युद्ध में ये कौरवों के साथ थे और उनके नष्ट हो जाने पर पांडवों के पास आ गए। बाद में इन्होंने परीक्षित को अस्त्रविद्या सिखाई। भागवत के अनुसार सावर्णि मनु के समय कृपाचार्य की गणना सप्तर्षियों में होती थी।

जन्म की कथा

गौतम ऋषि के पुत्र का नाम शरद्वान था। उनका जन्म बाणों के साथ हुआ था। उन्हें वेदाभ्यास में थोडा़ भी रुचि नहीं थी और धनुर्विद्या से उन्हें अत्यधिक लगाव था। वे धनुर्विद्या में इतने निपुण हो गये कि देवराज इन्द्र उनसे भयभीत रहने लगे। इन्द्र ने उन्हें साधना से डिगाने के लिये नामपदी नामक एक देवकन्या को उनके पास भेज दिया। उस देवकन्या के सौन्दर्य के प्रभाव से शरद्वान इतने कामपीड़ित हुये कि उनका वीर्य स्खलित हो कर एक सरकंडे पर आ गिरा। वह सरकंडा दो भागों में विभक्त हो गया जिसमें से एक भाग से कृप नामक बालक उत्पन्न हुआ और दूसरे भाग से कृपी नामक कन्या उत्पन्न हुई। कृप भी धनुर्विद्या में अपने पिता के समान ही पारंगत हुये। भीष्म जी ने इन्हीं कृप को पाण्डवों और कौरवों की शिक्षा-दीक्षा के लिये नियुक्त किया और वे कृपाचार्य के नाम से विख्यात हुये।
इलेक्ट्रॉनिक हस्ताक्षर

इलेक्ट्रॉनिक हस्ताक्षर (electronic signature) अथवा ई-हस्ताक्षर (e-signature) उन इलेक्ट्रॉनिक आँकड़ों रूप को कहा जाता जो तार्किक रूप से सहसम्बद्ध अन्य इलेक्ट्रॉनिक आँकड़ों से जुड़ा होता है और हस्ताक्षरी द्वारा हस्ताक्षर के रूप में उपयोग किया जाता है। इस तरह के हस्ताक्षर भी कुछ विशिष्ठ अधिनियमों के अन्तर्गत हस्तलिखित हस्ताक्षरों के समान ही कानूनी रूप से वैध होता है उदाहरण के लिए यूरोपीय संघ में इलेक्ट्रॉनिक आइडेंटिफिकेशन एंड ट्रस्ट सर्विसेज, संयुक्त राज्य अमेरिका में डिजिटल सिग्नेचर अल्गोरिथम अथवा स्विट्ज़रलैण्ड में ज़र्टईएस (ZertES) आदि।
काज़ुओ इशिगुरो

व्यक्तिगत जीवन

ईशिगुरो का 1986 में एक सोशल वर्कर लोर्ना मैकडॉगल से विवाह हुआ। वे पश्चिम लंदन के नॉटिंग हिल में हुए एक चैरिटी में मिले थे, जहां इशिगुरो एक आवासीय पुनर्वास कार्यकर्ता के रूप में काम कर रहे थे। युगल अपनी बेटी नाओमी के साथ लंदन में रहते हैं। 2016 यूनाइटेड किंगडम यूरोपीय संघ सदस्यता जनमत के परिणामस्वरूप ईशिगुरो ने अपनी राय के तौर पर लिखा था कि "ब्रिटेन के अब अस्तित्व समाप्त होने की संभावना है" वह खुद को "गंभीर सीनेफ़ाइल" और "बॉब डायलान के महान प्रशंसक" (नोबेल साहित्य पुरस्कार के पूर्व प्राप्तकर्ता) के रूप में देखते हैं।
प्रगति मैदान

प्रगति मैदान दिल्ली शहर का एक क्षेत्र है। यह दिल्ली मेट्रो रेल की ब्लू लाइन शाखा का एक स्टेशन भी है। हर वर्ष नवम्बर महीने में यहाँ भारतीय विश्व व्यापार मेले (India International Trade Fair) का आयोजन किया जाता है।
प्रगति मैदान दिल्ली स्थित बड़े प्रदर्शिनियों का परिसर है। पूरा परिसर छोटे छोटे प्रदर्शनी हॉल में विभाजित है। यह परिसर खासकर हर साल लगने वाले विश्व पुस्तक मेला एवं इंटरनेशनल ट्रेड फेयर के लिये मशहूर है।
सुमेरपुर

प्रशासन

सुमेरपुर एक विधान सभा क्षेत्र भी है, जहां से जोराराम कुमावत विधायक है। डिप्टी अमर सिंह चम्पावत है जो कानून को कड़ाई से पालन करवा रहे है और अपराधियों में भय का माहौल है। वर्तमान मे यहां नगरपालिका अध्यक्ष फूलाराम सुथार है ।

जवाई

सुमेरपुर से 10 किलोमीटर दूर अरावली पर्वतमाला से घिरा हुआ जवाई बाँध है। इसका 62 फ़ीट का गेज है। जब यह बारिश में पूरा भर जाता है, तब रोज हजारों लोग इसे देखने आते और बहुत ही मनोरम मय लगता है । पहाड़ों पर रंगबिरंगे फूल खिल जाते चिड़िया ओर पंछियो की मीठी बोली से पूरे वातावरण को मीठास से भर देते है  ओर जवाई नदी में पानी चलता रहता है जिससे किसान भाइयो के सहरे खिल जाते है और गेहूं सरसो अरण्डी जीरा कपास जो चना की बंपर पैदावार होती है और जवाई नदी में कीर जाती के लोग  नदी में टमाटर ककड़ी खरबूजा फूलगोभी पत्तागोभी लौकी ओर गेंदे की फसल लगते है जिससे पूरी नदी बहुत ही सुन्दर लगती है । सुमेरपुर से लगभग 10  किलोमीटर दूर बलवना गांव की पहाड़ो पर राजबली का बहुत ही प्रसिन मंदिर है
ककड़ी

ककड़ी (वैज्ञानिक नाम: कुकुमिस मेलो वैराइटी यूटिलिसिमय / Cucumis melo var. utilissimus) ज़ायद की एक प्रमुख फसल है। इसको संस्कृत में 'कर्कटी' तथा मारवाडी भाषा में वालम काकरी कहा जाता है। यह "कुकुरबिटेसी" (Cucurbitaceae) वंश के अंतर्गत आती है।
विश्वास किया जाता है कि ककड़ी की उत्पत्ति भारत से हुई। इसकी खेती की रीति बिलकुल तरोई के समान है, केवल उसके बोने के समय में अंतर है। यदि भूमि पूर्वी जिलों में हो, जहाँ शीत ऋतु अधिक कड़ी नहीं होती, तो अक्टूबर के मध्य में बीज बोए जा सकते हैं, नहीं तो इसे जनवरी में बोना चाहिए। ऐसे स्थानों में जहाँ सर्दी अधिक पड़ती हैं, इसे फरवरी और मार्च के महीनों में लगाना चाहिए। इसकी फसल बलुई दुमट भूमियों से अच्छी होती है। इस फसल की सिंचाई सप्ताह में दो बार करनी चाहिए। ककड़ी में सबसे अच्छी सुगंध गरम शुष्क जलवायु में आती है। इसमें दो मुख्य जातियाँ होती हैं - एक में हलके हरे रंग के फल होते हैं तथा दूसरी में गहरे हरे रंग के। इनमें पहली को ही लोग पसंद करते हैं। ग्राहकों की पसंद के अनुसार फलों की चुनाई तरुणावस्था में अथवा इसके बाद करनी चाहिए। इसकी माध्य उपज लगभग ७५ मन प्रति एकड़ है।
मध्यनूतन युग

मध्यनूतन युग (Miocene epoch) पृथ्वी के भूवैज्ञानिक इतिहास का एक भूवैज्ञानिक युग है जो आज से लगभग 2.303 करोड़ वर्ष पहले आरम्भ हुआ और 53.33 लाख वर्ष पहले तक चला। यह नियोजीन कल्प (Neogene) का आरम्भिक युग था। इस से पहले पेलियोजीन कल्प (Paleogene) का ओलिगोसीन युग (Oligocene) था और इसके बाद अतिनूतन युग (Pliocene), शुरु हुआ। मध्यनूतन युग के शैलसमूह पृथ्वी पर बिखरे हुए पाए जाते हैं, जिनसे यह विदित होता है कि ये किसी बड़े जलसमूह या समुद्र में नहीं बने हैं, अपितु छोटी छोटी झीलों में इनका निक्षेपण हुआ है। इसका मुख्य कारण पृथ्वी के धरातल का शनै: शनै: ऊँचा होना है। यूरोप में ऐल्पस् और एशिया में हिमालय के प्रकट हो जाने से, वहाँ का जलसमूह या तो सूख गया था, या छोटी छोटी झीलों में परिवर्तित हो गया, जिसके फलस्वरूप इस कल्प के शैलसमूहों का समस्तरक्रम (homotaxis) केवल उनमें पाए जानेवाले जीवाश्मों के द्वारा हो सकता है।

मध्यनूतन कल्प के जीव एवं वनस्पतियाँ

यद्यपि इस समय का जलवायु शीतोष्ण था, फिर भी कुछ पौधों, जैसे सीनामोमम (Cinnamomum), के कहीं कहीं पर मिलने से यह मालूम होता है कि जलवायु समशीतोष्ण भी था। इस कल्प की वनस्पति में बाँज़, एल्म (elm), भुर्ज (birch), बीच (beech), ऐल्डर (alder), होली (holly), आइवी (ivy) आदि मुख्य थे। अकेशरुकी में प्रवाल और एकाइनॉड विशेष रूप से उल्लेखनीय हैं। मध्यनूतन कल्प के फॉसिलों में स्तनधारियों की संख्या अत्यधिक थी। इनमें सूँड़वाले जीव, जैसे मैस्टोडॉन तथा डाइनोथेरियम भी थे। घोड़ों का विकास चरम सीमा पर पहुँच चुका था।

विस्तार एवं कालविभाजन

मध्यनूतन कल्प के शैलसमूह यूरोप, एशिया, ऑस्टे्रलिया, न्यूज़ीलैंड, उत्तरी एवं दक्षिणी अमरीका, मेक्सिको और उत्तरी अफ्रीका में पाए जाते हैं। समय के अनुसार इनका वर्गीकरण पाँच अवधियों में किया जाता है। भारत में कल्प अक्षारजलीय निक्षेप से, जो शिवालिक प्रणाली के अंतर्गत हैं, निरूपित होता है। इस युग की शिलाएँ सिंध, बलुचिस्तान, कश्मीर, पंजाब, हिमाचल, प्रदेश एवं असम में स्थित हैं। सिंध में गजशैल समूह, बलूचिस्तान में बुग्ती शैलस्तर, कश्मीर और पंजाब में मरी श्रेणी, शिमला में दगशाई और कसौली श्रेणी तथा असम में सूर्मा श्रेणी इसी कल्प के शैलस्तर हैं। इस युग के आरंभ में आग्नेय उद्भेदन भी हुए, जिनके उदाहरण भारत के उत्तरपश्चिमी भागों में मिलते हैं।
जर्मन स्कूल नई दिल्ली

जर्मन स्कूल नई दिल्ली (जर्मन : Deutsche Schule New Delhi, DSND) चाणक्यपुरी, नई दिल्ली में स्थित जर्मन इंटरनेशनल स्कूल है। इसमें प्राथमिक और माध्यमिक स्तर के बालकों को अध्यापन कार्य करवाया जाता है।
मूत्र

मूत्र या पेशाब, मनुष्यों और कई जानवरों में चयापचय का एक तरल उपोत्पाद है। मूत्र गुर्दे से शुरु हो मूत्रवाहिनी से होकर मूत्राशय तक बहता है, और शरीर से मूत्रमार्ग के माध्यम से उत्सर्जित होता है।
कोशिकीय चयापचय कई उप-उत्पादों को उत्पन्न करता है जो नाइट्रोजन में समृद्ध होते हैं जैसे कि यूरिया, यूरिक एसिड और क्रिएटिनिन और इनका रक्तप्रवाह से साफ किया जाना आवश्यक होता है। इन उप-उत्पादों  को मूत्रोत्सर्जन के दौरान शरीर से बाहर निकाल दिया जाता है, जो कि शरीर से पानी में घुलनशील सभी रसायनों को बाहर निकालने की प्राथमिक विधि है। मूत्रविश्लेषन से किसी स्तनधारी के शरीर के निकले  नाइट्रोजनयुक्त अपशिष्टों का पता लगाया सकता है।
पृथ्वी के नाइट्रोजन चक्र में मूत्र की भूमिका है। संतुलित पारिस्थितिक तंत्र में मूत्र मिट्टी को उपजाऊ बनाता है और पौधों को बढ़ने में मदद करता है। इसलिए, मूत्र को एक उर्वरक के रूप में इस्तेमाल किया जा सकता है। कुछ जानवर अपने इलाके को चिह्नित करने के लिए इसका उपयोग करते हैं। ऐतिहासिक रूप से, पुराने या किण्वित मूत्र का उपयोग बारूद के उत्पादन, घरेलू सफाई, चमड़े की कमाई और वस्त्रों की रंगाई के लिए भी किया जाता था।
मानव मल और मूत्र को सामूहिक रूप से मानव अपशिष्ट के रूप में जाना जाता है, और इनका निपटान के लिए एक स्वच्छता प्रणाली की आवश्यकता होती है। जहाँ पशुधन का घनत्व अधिक हो वहाँ पशुधन के मूत्र और मल को भी एक उचित निपटान की आवश्यकता होती है।
आयुर्वेद अनुसार मूत्र को तीन प्रकार के मलो में शामिल किया है एवं शरीर मे इसका प्रमाण 4 अंजली माना गया है । 
मानव के मूत्र में विटामिन C पाया जाता है ल
कथा यू.के.

कथा यू॰के॰ यूनाइटेड किंगडम स्थित एक संस्था है।
जलालुद्दीन रूमी

जीवनी

इनका जन्म फारस देश के प्रसिद्ध नगर बल्ख़ में सन् 604 हिजरी में हुआ था। रूमी के पिता शेख बहाउद्दीन अपने समय के अद्वितीय पंडित थे जिनके उपदेश सुनने और फतवे लेने फारस के बड़े-बड़े अमीर और विद्वान् आया करते थे। एक बार किसी मामले में सम्राट् से मतभेद होने के कारण उन्होंने बलख नगर छोड़ दिया। तीन सौ विद्वान मुरीदों के साथ वे बलख से रवाना हुए। जहां कहीं वे गए, लोगों ने उसका हृदय से स्वागत किया और उनके उपदेशों से लाभ उठाया। यात्रा करते हुए सन् 610 हिजरी में वे नेशांपुर नामक नगर में पहुंचे। वहां के प्रसिद्ध विद्वान् ख्वाजा फरीदउद्दीन अत्तार उनसे मिलने आए। उस समय बालक जलालुद्दीन की उम्र ६ वर्ष की थी। ख्वाजा अत्तार ने जब उन्हें देखा तो बहुत खुश हुए और उसके पिता से कहा, "यह बालक एक दिन अवश्य महान पुरुष होगा। इसकी शिक्षा और देख-रेख में कमी न करना।" ख्वाजा अत्तार ने अपने प्रसिद्ध ग्रन्थ मसनवी अत्तार की एक प्रति भी बालक रूमी को भेंट की।

वहां से भ्रमण करते हुए वे बगदाद पहुंचे और कुछ दिन वहां रहे। फिर वहां से हजाज़ और शाम होते हुए लाइन्दा पहुंचे। १८ वर्ष की उम्र में रूमी का विवाह एक प्रतिष्ठित कुल की कन्या से हुआ। इसी दौरान बादशाह ख्व़ाजरज़मशाह का देहान्त हो गया और शाह अलाउद्दीन कैकबाद राजसिंहासन पर बैठे। उन्होंने अपने कर्मचारी भेजकर शेख बहाउद्दीन से वापस आने की प्रार्थना की। सन् ६२४ हिजरी में वह अपने पुत्र सहित क़ौनिया गए और चार वर्ष तक यहां रहे। सन ६२८ हिजरी में उनका देहान्त हो गया।
रूमी अपने पिता के जीवनकाल से उनके विद्वान शिष्य सैयद बरहानउद्दीन से पढ़ा करते थे। पिता की मृत्यु के बाद वह दमिश्क और हलब के विद्यालयों में शिक्षा प्राप्त करने के लिए चले गये और लगभग १५ वर्ष बाद वापस लौटे। उस समय उनकी उम्र चालीस वर्ष की हो गयी थी। तब तक रूमी की विद्वत्ता और सदाचार की इतनी प्रसिद्ध हो गयी थी कि देश-देशान्तरों से लोग उनके दर्शन करने और उपदेश सुनने आया करते थे। रूमी भी रात-दिन लोगों को सन्मार्ग दिखाने और उपदेश देने में लगे रहते। इसी अर्से में उनकी भेंट विख्यात साधू शम्स तबरेज़ से हुई जिन्होंने रूमी को अध्यात्म-विद्या की शिक्षा दी और उसके गुप्त रहस्य बतलाये। रूमी पर उनकी शिक्षाओं का ऐसा प्रभाव पड़ा कि रात-दिन आत्मचिन्तन और साधना में संलग्न रहने लगे। उपदेश, फतवे ओर पढ़ने-पढ़ाने का सब काम बन्द कर दिया। जब उनके भक्तों और शिष्यों ने यह हालत देखी तो उन्हें सन्देह हुआ कि शम्स तबरेज़ ने रूमी पर जादू कर दिया है। इसलिए वे शम्स तबरेज़ के विरुद्ध हो गये और उनका वध कर डाला। इस दुष्कृत्य में रूमी के छोटे बेटे इलाउद्दीन मुहम्मद का भी हाथ था। इस हत्या से सारे देश में शोक छा गया और हत्यारों के प्रति रोष और घृणा प्रकट की गयी। रूमी को इस दुर्घटना से ऐसा दु:ख हुआ कि वे संसार से विरक्त हो गये और एकान्तवास करने लगे। इसी समय उन्होंने अपने प्रिय शिष्य मौलाना हसामउद्दीन चिश्ती के आग्रह पर 'मसनवी' की रचना शुरू की। कुछ दिन बाद वह बीमार हो गये और फिर स्वस्थ नहीं हो सके। ६७२ हिजरी में उनका देहान्त हो गया। उस समय वे ६८ वर्ष के थे। उनकी मज़ार क़ौनिया में बनी हुई है।
मूल्य वर्धित सेवा

मूल्य-वर्धित सेवा (A value-added service (VAS)) दूरसंचार उद्योग में प्रचलित एक लोकप्रिय शब्द है जो मानक ध्वनि काल तथा फैक्स ट्रान्समिशन को छोड़कर शेष सभी सेवाओं के लिए प्रयुक्त होता है। किन्तु 'मूल्य-वर्धित सेवा' शब्द का प्रयोग अन्य क्षेत्रों में भी किया जा सकता है। इस स्थिति में उन सेवाओं को 'मूल्य-वर्धित सेवा' कहते हैं जो बहुत कम या नहीं के बराबर मूल्य वृद्धि करके अतिरिक्त सेवा प्रदान करते हैं।
चौथ (शुल्क)

चौथ 17 वीं और 18 वीं शताब्दी में एक-चौथाई राजस्व प्राप्ति को कहा जाता था। यह भारत में एक जिले की राजस्व प्राप्ति या वास्तविक संग्रहण की एक चौथाई उगाही थी। यह कर (शुल्क) ऐसे जिले से लिया जाता था, जहां मराठा मार्गाधिकार या स्वामित्व चाहते थे। यह नाम संस्कृत शब्द से लिया गया है, जिसका अर्थ है 'एक चौथाई'।
व्यावहारिक रूप में चौथ अक्सर हिन्दू या मुसलमान शासकों द्वारा मराठों को खुश करने के लिए दिया जाने वाला शुल्क था, ताकि मराठे उनके प्रांत में उपद्रव न करें या उनके जिले में घुसपैठ से दूर रहें। मराठों का दावा था, कि इस भुगतान के बदले में वे दूसरों के आक्रमणों से उनकी रक्षा कराते थे। लेकिन बहुत कम हिन्दू या मुसलमान राजा चौथ के भुगतान को इस नज़र से देखते थे। चूंकि शासक पूरा राजस्व वसूलने की कोशिश कराते थे, इसलिए नियमित राजस्व की मांग के साथ इस भार से जुडने से इसे दमनकारी माना जाता था। इसके फलस्वरूप भारत में हिन्दू और मुसलमान, दोनों में ही मराठों की लोकप्रियता घटी।
चैन सिंह

कैरियर

चैन सिंह एक निशानेबाज होने के अलावा २००७ से भारतीय सेना में भी सैनिक है।
तना

पौधे का वह भाग जो भुमि के ऊपर भ्रूण के प्रांकुर से विकसित होकर पृथ्वी के गुरूत्वाकर्षण के विपरीत प्रकाश की ओर बढ़ता है, तना कहलाता है। इससे शाखाएँ, पत्ते, फूल और फल उत्पन्न होते हैं।

मूल संरचना

तने का विकास प्रांकुर द्वारा होता है।
कैथी (चन्दौली)

उत्तरप्रदेश के चंदौली जिले में स्थित गाँव अपनी सांस्कृतिक विरासत के लिए प्रसिद्ध है। इसके 2 किलोमीटर स्थित बलुआ में लगने वाला बरनी मेला प्रसिद्ध है।
यह मेला स्थानिय लोगों में छोटे कुंभ के रूप में विख्यात है। गंगा किनारे बाल्मिकी कुंड स्थित है। माना जाता है कि बाल्मिकि ने यहीं लव और कुश की शिक्षा दी थी तथा यहीं समाधी ली थी।
१८०२ ईसा पूर्व

१८०२ ईसा पूर्व ईसा मसीह के जन्म से पूर्व के वर्षों को दर्शाता है। ईसा के जन्म को अधार मानकर उसके जन्म से १८०२ ईसा पूर्व या वर्ष पूर्व के वर्ष को इस प्रकार प्रदर्शित किया जाता है। यह जूलियन कलेण्डर पर अधारित एक सामूहिक वर्ष माना जाता है। अधिकांश विश्व में इसी पद्धति के आधार पर पुराने वर्षों की गणना की जाती है। भारत में इसके अलावा कई पंचाग प्रसिद्ध है जैसे विक्रम संवत जो ईसा के जन्म से ५७ या ५८ वर्ष पूर्व शुरु होती है। इसके अलावा शक संवत भी प्रसिद्ध है। शक संवत भारत का प्राचीन संवत है जो ईसा के जन्म के ७८ वर्ष बाद से आरम्भ होता है। शक संवत भारत का राष्ट्रीय कैलेंडर है।
एडना अदन इस्माइल

प्रारंभिक जीवन

एडना अदन में 8 सितंबर 1937 में  जन्म हुआ था।   वह अपनी मां से पैदा हुए पांच बच्चों में से एक थी,    उस समय लड़कियों को सोमालिलैंड में शिक्षित नहीं किया गया था, लेकिन उनके पिता ने कुछ स्थानीय लड़कों के लिए एक ट्यूटर रखा और उसने उनके बारे में पढ़ना और लिखना सीखा।  बाद में वह जिबूती के एक स्कूल में गई जहाँ उसकी चाची एक शिक्षक थी।   जब वह आठ साल की थी, तब उसने एफजीएम से गुजरना शुरू किया।  यह उसकी माँ और दादी द्वारा व्यवस्थित किया गया था जब उसके पिता एक व्यावसायिक यात्रा पर थे; जब वह लौटा तो वह उग्र था।  
अन्य महिलाओं को उसी आघात के दौर से गुजरने से रोकने के लिए, उन्होंने लंदन साउथ बैंक यूनिवर्सिटी , जो अब बरो पॉलिटेक्निक , यूनाइटेड किंगडम में एक नर्स और दाई के रूप में प्रशिक्षित किया।   बाद में उन्होंने एक सोमाली राजनीतिज्ञ मुहम्मद हाजी इब्राहिम इगल से शादी की, जो 1967 में सोमालिया के प्रधानमंत्री चुने गए थे। 
उन्हें ब्रिटेन में पढ़ने के लिए "पहली सोमाली लड़की" कहा जाता है,  सोमालीलैंड की पहली योग्य नर्स  और गाड़ी चलाने वाली पहली सोमाली महिला।

अस्पताल का काम

एडना अदनएडना अदन मातृत्व अस्पताल आधिकारिक तौर पर 9 मार्च, 2002 को खोला गया था, जिसमें क्षेत्रीय सरकार द्वारा उसे पहले दान की गई जगह पर क्षेत्रीय सरकार द्वारा दान की गई भूमि थी।  इस क्षेत्र में अस्पताल के कर्मचारियों के लिए प्रशिक्षित नर्सों की कमी थी  - जैसा कि ज्यादातर देश से भाग गए थे या गृहयुद्ध के दौरान मारे गए थे - और इसलिए एडना ने 30 से अधिक उम्मीदवारों की भर्ती की और 2000 में उन्हें प्रशिक्षण देना शुरू किया, जबकि अस्पताल अभी भी निर्माणाधीन था।  अस्पताल में अब दो ऑपरेटिंग थिएटर, प्रयोगशाला, पुस्तकालय, कंप्यूटर केंद्र और एक पूर्ण विंग है जो प्रशिक्षण नर्सों और दाइयों को समर्पित है।  2018 तक, अस्पताल में 200 कर्मचारी और 1500 छात्र हैं।  
एडना एडन अस्पताल का मिशन स्थानीय निवासियों, विशेष रूप से मातृ और शिशु मृत्यु दर की उच्च दर के स्वास्थ्य को बेहतर बनाने में मदद करना है।  सुविधा एक गैर-लाभकारी दान और एक दाई का काम करने वाला अस्पताल है जो छात्र नर्सों और सहायक प्रयोगशाला तकनीशियनों के प्रशिक्षण का कार्य भी कर रहा है।

दान का काम

एडना अदन के काम को संयुक्त राज्य अमेरिका और ब्रिटेन में चैरिटी द्वारा समर्थित किया गया है जो अतिरिक्त दाइयों को प्रशिक्षित करने और सोमालिलैंड में एफजीएम से लड़ने के लिए समर्थन और जागरूकता बढ़ाने में मदद करते हैं।

सरकारी काम

एडना अदन इस्माइल जुलाई 2006 तक सोमालीलैंड सरकार में एकमात्र महिला मंत्री थीं, जब उन्हें पूर्व सूचना और राष्ट्रीय मार्गदर्शन मंत्री अब्दिलाही मोहम्मद दोहरे द्वारा विदेश मंत्री के रूप में प्रतिस्थापित किया गया था।  सरकार में अपने काम के अलावा, वह सोमालीलैंड के लोगों की लोकतांत्रिक इच्छा के लिए एक आवाज बनी हुई है।  सोमालिलैंड की स्वतंत्रता एक आवाज़ है जो सभी सोमालीलैंडर्स द्वारा गूँजती है।
चिमणाजी दामोदर

चिमणाजी दामोदर का उपनाम मोघे था। इनके पूर्वज खानदेश के रिंगण गाँव के जागीरदार थे। सन् १७०८ के लगभग चिमणाजी वहीं रहते थे। प्रथम पेशवा, श्री मोरोपंत पिंगले के नीचे वे काम करते थे। बाद में, ताराबाई के समय इन्होंने काफी उन्नति की। शाहू राजा जब औरंगजेब के कारावास से मुक्त हुए तो उन्होंने चिमणाजी को अपने यहाँ आने का बुलावा भेजा। उन्होंने आना स्वीकार किया। इसके बाद चिमणाजी का कुल महाराष्ट्र में प्रसिद्ध हो गया। पेशवा और दामोदर के कुटुंब में इतनी घनिष्ठता बढ़ी कि पेशवा चिमणाजी को 'चिरंजीव' लिखते थे। चिमणाजी शाहू से जाकर मिले लेकिन शाहू से इनकी अनबन हो गई। फलस्वरूप चिमणाजी संभाजी के पास कोल्हापुर चले गए। वहाँ कुछ दिनों तक प्रधान मंत्री के पद पर रहे। इसके अनंतर वे बड़े बाजीराव के पक्ष में जा मिले। जिबकेराव दाभाडे की ओर से डभोई की लड़ाई में वे स्वयं लड़े थे किंतु इस लड़ाई में वे हार गए अत: इनके लिये केवल तीन गाँवों की जागीर रखकर सब जागीरें पेशवाओं ने छी लीं। चिमणाजी के पास बहुत सी जागींरें थीं। उनको कोल्हापुर तथा निजाम की ओर से इनाम भी मिला था किंतु पेशवा के विपक्ष में लड़ने से सब नष्ट हो गया। सन् १७३१ के आसपास उनकी मृत्यु हुई।
बस इतना सा ख्वाब है

कहानी

सूरज (अभिषेक बच्चन) एक गाँव में रहने वाला साधारण सा आदमी है, जो अपने कॉलेज की डिग्री पाने के लिए, बनारस से मुंबई आता है। उसकी मुलाक़ात पूजा (रानी मुखर्जी) से होती है और कुछ ही मुलाक़ात के बाद दोनों एक दूसरे से प्यार करने लगते हैं।
सूरज का सपना बहुत ही बड़ा होता है। वो नावेद अली जैसा बनना चाहता है। एक दिन वो एक मरते हुए इंसान की जान बचाता है, जिससे वो नावेद को बहुत खुश कर देता है। वो उसे और उसकी एक सहकर्मी, लारा (सुष्मिता सेन) के साथ एक नए चैनल शुरू करने को कहता है। 
धीरे धीरे वो एक चालक व्यापारी बन जाता है और पूजा की जगह लारा लेने लगती है। वो बस और आगे बढ़ने की सोचते रहता है और धीरे धीरे उसके सारे सपने पूरे होने लगते हैं। पर एक दिन उसे एहसास होता है कि नावेद उसका अपने गलत इरादों को पूरा करने और ताकत हासिल करने के लिए इस्तेमाल कर रहा है।

विवाद

दिल्ली पुलिस ने फिल्म निर्माता, तान्या बहल को मिला कर दो लोगों को गिरफ्तार कर लिया। उन दोनों पर फिल्म के शूटिंग के वक्त शहर के दो फोटोग्राफर को पीटने का आरोप लगा था।
प्राच्य कलीसिया

प्राच्य कलीसिया, ईसाई धर्म में, उन ईसाई  कलीसियाओं अथवा सम्प्रदायों को कहा जाता है जो आराधना, धार्मिकता तथा संगठन के विषय में अंतिओक, येरुसलेम, सिकंदरिया और कुस्तुंतुनिया जैसे प्राचीन मसीही केंद्रों की प्रणाली अपनाते हैं उन्हें। इसे अक्सर पूर्वी कलीसिया भी कहा जाता है, क्योंकि वे रोम के पूरब में केंद्रित हैं। पूर्वी कलीसिया का इतिहास महाविच्छेद पर केंद्रित है, जब पहली बार, ईसाई धर्म दो सम्प्रदायों में बंटा। इन समुदायों के सदस्य आजकल पश्चिम यूरोप तथा अमरीका में भी पाए जाते हैं। अधिकांश तो वे रोम के चर्च से अलग हो गए हैं किंतु उनमें सब मिलाकर लगभग डेढ़ करोड़ रोमन काथलिक हैं, जो रोम का शासन स्वीकार करते हैं यद्यपि वे अन्य प्राच्य चर्च वालों की भाँति पूजा में अपनी ही प्राचीन पद्धति पर चलते हैं और अन्य रोमन काथलिक समुदायों की तरह लैटिन भाषा का प्रयोग नहीं करते। रोम से संयुक्त रहने वाले प्राच्य चर्चों को और उनके सदस्यों को यूनिएट (एकतावादी) कहते हैं।
जॉन डे (फ़िल्म)

कथानक

फ़िल्म जॉन डे (नसीरुद्दीन शाह) से आरम्भ होती है जो एक बेहद ईमानदार और सिध्दांतवादी बैंक प्रबंधक है। उनकी बेटी पर्ल (अरिका सिलायचिया) अपने ब्वॉयफ़्रेंड कनिष्क (पवल गुलाटी) के साथ घूमने जाती है तो एक दुर्घटना में उसकी मौत हो जाती है। दो साल बाद जॉन डे के बैंक में लूट हो जाती है और बैंक लुटेरों के हमले में उनकी पत्नी मारिया (शेरनाज़ पटेल) घायल होकर कोमा में चली जाती है। गौतम (रणदीप हुडा) एक पुलिस अफ़सर है जिसके अंडरवर्ल्ड डॉन सिकंदर हयात ख़ान (शरत सक्सेना) से बेहद नज़दीकी संबंध हैं। वो उस डॉन की गैंग का मोहरा है लेकिन वो अब अपनी गर्लफ्रेंड तबस्सुम हबीबी (एलेना कज़ान) के साथ इन सबसे दूर भागकर शांति की ज़िंदगी बिताना चाहता है लेकिन ऐसा कर नहीं पाता। उधर जॉन डे को अपनी बेटी की मौत और पत्नी पर हुए हमले में कुछ अजीब सी साज़िश की बू आती है और वो इस मामले की तह तक पहुंचने की कोशिश करता है। इसी सिलसिले में उसे आगे पता चलता है कि उसकी बेटी की मौत के पीछे की वजह एक ज़मीन घोटाला है जिससे हयात ख़ान का गैंग जुड़ा है। इस बीच परिस्थितियां कुछ ऐसी बन जाती हैं कि वो जॉन डे और गौतम को आमने-सामने ला खड़ा करती हैं।
पराशक्ति

पराशक्ति  भगवान शिव के तीन पहलुओं में से एक है। इसका अर्थ "सर्वोच्च ऊर्जा" या "श्रेष्ठ शक्ति" है। शैव सिद्धांत के अनुसार जो शैव सम्प्रदाय का हिस्सा है; पराशक्ति सर्वव्यापी, शुद्ध चेतना, सर्वोच्च शक्ति है और समस्त वस्तुओं का मूल पदार्थ है। शैव सम्प्रदाय हिंदू धर्म के 4 प्रमुख संप्रदाय में से एक है। परशिव के विपरीत पराशक्ति का आकार है (परशिव निराकार है)। भगवान शिव के अन्य दो पहलु परशिव और परमेश्वर हैं। 
शिवलिंग का निचला हिस्सा पराशक्ति का प्रतिनिधित्व करता है जबकि ऊपरी हिस्सा (अंडाकार भाग) परशिव का प्रतिनिधित्व करता है।
नया रिवेरा

प्रारंभिक जीवन

रिवेरा कैलिफोर्निया राज्य के वलेंसिया शहर में पली-बढ़ी है व अपने जीवन के अधिकांश वर्ष इन्होंने लॉस एंजिल्स में या उसके आसपास रहते हुए बिताए हैं। रिवेरा आधी प्युर्तो रिकन, चौथाई अफ्रीकी और चौथाई जर्मन मूल की हैं। जब रिवेरा आठ या नौ महीने की उम्र की थीं तब इन्हें उसी टैलेंट एजेंट ने प्रतिनिधित्व करना शरू कर दिया जिसने इनकी माँ का प्रतिनिधित्व किया था जब वह मॉडलिंग कैरियर का पीछा करते हुए लॉस एंजिल्स में आई थीं।

व्यक्तिगत जीवन

रिवेरा एक शौकीन पाठक है और अपना समय विभिन्न धर्मार्थ संगठनों के लिए समर्पित करती हैं। इन्होंने पन्द्रह वर्ष की आयु में ही गीतलेखन शरू कर दिया था। रिवेरा के लिए अनुसार, "संगीत के प्रति मेरा जुनून मेरा एक सबसे बड़ा प्यार है।" रिवेरा ने कहा है कि अगर वह अभिनय या गायन में नहीं जातीं तो वह एक लेखक के रूप में काम करतीं। यह कई पटकथाओं और टेलीविजन स्क्रिप्ट्स को पूरा कर चुकि हैं। ग्ली की तरह रिवेरा वास्तविक जीवन में भी हीदर मॉरिस की घनिष्ठ मित्र हैं।
यूनियन बैंक ऑफ इंडिया

इतिहास

बीसवीं सदी के आरंभ में यूनियन बैंक ऑफ इंडिया का शुभारंभ महात्मा गांधी के हाथों से संपन्न हुआ।
कुणबी

कुणबी (अन्य रूप में कणबी) पश्चिमी भारत में पारम्परिक गैर-सम्भ्रांत किसानों की एक जाती है।
जयन्ती

जयंती इन्द्र की पुत्री थी। जिनका विवाह जैन धर्म के प्रथम तीर्थंकर भगवान ऋषभदेव जिन्हें भगवान आदिनाथ भी कहा जाता है से हुआ था। ये भगवत पुराण में भी उल्लिखित किया गया है। इनके सौ पुत्र उत्पन्न हुये। उनमें भरत चक्रवर्ती सबसे बड़े एवं गुणवान थे। उनसे छोटे कुशावर्त, इलावर्त, ब्रह्मावर्त, मलय, केतु, भद्रसेन, इन्द्रस्पृक, विदर्भ और कीकट ये नौ राजकुमार शेष नब्बे भाइयों से बड़े एवं श्रेष्ठ थे। उनसे छोटे कवि, हरि, अन्तरिक्ष, प्रबुद्ध, पिप्पलायन, आविर्होत्र, द्रुमिल, चमस और करभाजन ये नौ पुत्र राजकुमार भागवत धर्म का प्रचार करने वाले बड़े भगवद् भक्त थे। इनसे छोटे इक्यासी पुत्र पिता की आज्ञा का पालन करते हुए पुण्यकर्मों का अनुष्ठान करने से शुद्ध होकर ब्राह्मण हो गये।
जयंती के बारे में भगवत पुराण के अलावा जैन धर्म के ग्रंथों में विस्तार से विदित होता है।
संपर्क शॉट

संपर्क शॉट एक बंदूक की गोली के घाव के रूप में परिभाषित किया जाता है तब जब बंदूक की नली उसके शरीर के संपर्क में होती है। संपर्क शॉट्स अक्सर पास सीमा मुठभेड़ का है,आत्महत्या, या निष्पादन का परिणाम होते हैं। कुछ बूचड़खाने आग्नेयास्त्रों के साथ संपर्क शॉट्स का उपयोग अचेत या पशुओं को मारने के लिए भी करते है। संपर्क शॉट्स के घाव बहुत ही विनाशकारी होते हैं क्यूंकि इन शॉट्स में शरीर कारतूस की पूरी मुक्ति को अवशोषित कर लेता है न की सिर्फ प्रक्षेप्य को। यहां तक ​​कि एक खाली कारतूस घातक घाव पैदा कर सकता है, तो शरीर के साथ संपर्क में गोली चलाई इसलिए पॉवरहेड्स (बेंग चिपक जाती है) जो आग लगाने के इरादे से इस्तेमाल की जाती हैं, वह अक्सर बिना कारतूस के लोड की जाती हैं। फोरेंसिक प्राक्षेपिकी के क्षेत्र में, संपर्क शॉट की विशेषताएँ अक्सर एक शूटिंग पुनः बनाने का महत्वपूर्ण हिस्सा हैं। एक संपर्क शॉट एक विशिष्ट घाव पैदा करता है, जलने प्रणोदक से व्यापक हुए ऊतकों के नुकसान के साथ। संपर्क शॉट के कारण अक्सर सितारे के आकार का टेटू बनता है जो की बंदूक बैरल में पे जाने वाली लकीरों के कारण होता है। इस टेटू के आकार को देखकर इस्तेमाल हुई बन्दूक की पहचान की जाती है।